b'\n_START_ARTICLE_\nChristian Vieri\n_START_SECTION_\nPo\xc4\x8deci\n_START_PARAGRAPH_\nChristian Vieri ro\xc4\x91en je u Bologni, ali njegova obitelj preselila se u Australiju tijekom 1970-ih godina, te su tamo \xc5\xbeivjeli u predgra\xc4\x91u Wetherill Park u jugozapadnom dijelu Sydneyja. Sam Vieri tamo je poha\xc4\x91ao Prairiewood High School. Njegov otac, Roberto Vieri igrao je u sydneyjskom klubu Marconi Stallions, dok je njegov brat Massimiliano Vieri igrao za australsku nogometnu reprezentaciju 2004. Sam Christian Vieri, kao dijete igrao je za tamo\xc5\xa1nji klub Marconi Juniors (podmladak Marconi Stallionsa), no njegova obitelj ubrzo se vratila u Italiju.\n_START_SECTION_\nKarijera od Torina do Juventusa\n_START_PARAGRAPH_\nVieri je kao dijete nogomet zapo\xc4\x8deo igrati u Marconi Stallionsu. Povratkom u Italiju nastupao je za juniorsku mom\xc4\x8dad Torina. Odli\xc4\x8dna igra u juniorima toga kluba omogu\xc4\x87ila mu je da sljede\xc4\x87e sezone nastupi za prvu mom\xc4\x8dad Torina. U Serie A i Coppa Italia, Vieri je u klubu skupio sedam nastupa te je postigao jedan pogodak. U studenom 1992. prodan je u tre\xc4\x87eliga\xc5\xa1u Pisa Calcio u kojem je udvostru\xc4\x8dio broj nastupa i postignutih pogodaka u odnosu na karijeru u Torinu. U sezoni 1993./94. prodan je u Ravennu gdje je postigao 12 pogodaka, a ve\xc4\x87 sljede\xc4\x87e sezone (1994./95) odlazi u Veneziju (11 postignutih pogodaka). Po ustaljenom obi\xc4\x8daju, Vieri sljede\xc4\x87e sezone opet mijenja klub, te odlazi u Atalantu Bergamo. Dobri nastupi u Atalanti privukli su pa\xc5\xbenju torinskog Juventusa koji ga dovodi u svoje redove u sezoni 1996./97.\n_START_SECTION_\nKarijera u Juventusu, Atl\xc3\xa9tico Madridu i Laziju\n_START_PARAGRAPH_\nU Juventusu je Vieri s Alenom Bok\xc5\xa1i\xc4\x87em \xc4\x8dinio ubojit napada\xc4\x8dki tandem. Nastupima u Serie A, Vieri je skupio 23 nastupa i postigao 8 pogodaka, dok je u europskim natjecanjima, u 10 nastupa postigao 6 golova._NEWLINE_Ni u Juventusu se Vieri nije zadr\xc5\xbeao du\xc5\xbee od jedne sezone. U sezoni 1997./98 napu\xc5\xa1ta Italiju, te odlazi u madridski Atl\xc3\xa9tico. U Atl\xc3\xa9tico Madridu Vieri je postigao nevjerojatan skor - 24 pogodaka u 24 nastupa za madridski klub u Primeri. Tome je jo\xc5\xa1 pridodao 5 pogodaka postignutih u 7 europskih utakmica. Zahvaljuju\xc4\x87i tome, osvojio je Pichichi trofej za najboljeg strijelca lige. Nakon Svjetskog prvenstva u Francuskoj 1998., Vieri odlazi u rimski Lazio. U dresu rimskog kluba postigao je 12 pogodaka u Serie A i jedan u europskim natjecanjima, te je s klubom osvojio Kup pobjednika kupova. Upravo je u finalu Vieri postigao svoj jedini gol u Europi te sezone.\n_START_SECTION_\nKarijera u Interu\n_START_PARAGRAPH_\nNjegove sjajne igre du\xc5\xbee vrijeme pratio je milanski Inter, te predsjednik Intera, Massimo Moratti dovodi Vierija u klub za tada nevjerojatnih 40 mil. GBP. Tako\xc4\x91er, kao trener, u klub je doveden Marcello Lippi (nakon sjajne prethodne sezone u Juventusu), koji je upravo htio Vierija._NEWLINE_U Interu je Vieri postao ikona kluba za koji je nastupao 6 sezona te skupio 143 prvenstvena nastupa u kojima je postigao ukupno 103 gola. Dolaskom u Inter, trener Lippi svoj napad temeljio je na napada\xc4\x8dkom dvojcu Vieri - Ronaldo. Na\xc5\xbealost, zbog ozljede obaju igra\xc4\x8du, njih dvoje nisu \xc4\x8desto igrali zajedno. Vieri je bio impresivan u prvih nekoliko sezona, no zbog \xc4\x8destih promjena igra\xc4\x8da i takti\xc4\x8dkih zamisli, Inter se nije mogao boriti za osvajanje Scudetta. Stoga je u klub doveden argentinski trener H\xc3\xa9ctor C\xc3\xbaper koji je bio poznat po svojoj "\xc4\x8deli\xc4\x87noj disciplini". Kao i njegov prethodnik (Lippi), i C\xc3\xbaper je imao sjajnu trenersku pozadinu, odnosno dva finala Lige prvaka s Valencijom. H\xc3\xa9ctor C\xc3\xbaper stvorio je novi stil igre u Interu, koji je klubu donosio rezultatski razvoj. Tako je Christian Vieri postavljen u \xc5\xbeari\xc5\xa1te napada. U sezoni 2001./02. Vieri je postigao 22 gola u 25 utakmica, te je pred sam kraj sezone Inter postao jedan od najve\xc4\x87ih favorita za osvajanje Scudetta. Me\xc4\x91utim, u zadnjoj utakmici koja je odlu\xc4\x8divala o svemu Inter je u Rimu sramotno pora\xc5\xbeen od Lazija rezultatom 4:2. Unato\xc4\x8d tom bolnom porazu, Vieri je i sljede\xc4\x87e sezone igrao briljantno, postigav\xc5\xa1i 24 pogotka u samo 23 nastupa u prvenstvu. U toj sezoni napada\xc4\x8dki dvojac Intera \xc4\x8dinili su Bobo Vieri i Argentinac Hern\xc3\xa1n Crespo. Iste sezone, Vieri je postigao 3 pogotka u Ligi prvaka, od \xc4\x8dega je 2 pogotka postigao kada je bilo najpotrebnije - u \xc4\x8detvrtfinalu protiv Valencije. Na\xc5\xbealost, u toj utakmici Vieri je te\xc5\xa1ko ozlijedio nogu, tako da nije participirao u mom\xc4\x8dadi u obje polufinalne utakmice Lige prvaka protiv gradskog rivala - AC Milana._NEWLINE_Sljede\xc4\x87e sezone (2003./04) H\xc3\xa9ctor C\xc3\xbaper je smijenjen nakon nekoliko prvenstvenih utakmica, te je umjesto njega doveden Alberto Zaccheroni. Pod vodstvom novog trenera, Vieri nije mnogo igrao. Tako\xc4\x91er, javno je iskazao nezadovoljstvo zbog prodaje Hern\xc3\xa1na Crespa u londonski Chelsea. U ljeto 2004. Zaccheronija na klupi Intera mijenja Roberto Mancini. Dolaskom Mancinija, Vieri je mnogo utakmica igrao u napada\xc4\x8dkom dvojcu s Brazilcem Adrianom. Ipak, zbog ozljede protiv Valencije, Vieri vi\xc5\xa1e nije bio toliko ubojit na terenu kao prije \xc5\xa1to se moglo vidjeti.\n_START_SECTION_\nKarijera nakon Intera\n_START_PARAGRAPH_\nU srpnju 2005. dolazi do sporazumnog raskida ugovora izme\xc4\x91u Christiana Vierija i Inter Milana, te odlazi u redove gradskog rivala - AC Milana. Nakon samo \xc5\xa1est mjeseci Vieri napu\xc5\xa1ta rossonere jer nije igrao u po\xc4\x8detnih 11 igra\xc4\x8da u sastavu mom\xc4\x8dadi. Nakon AC Milana, Vieri drugi puta u karijeri napu\xc5\xa1ta Italiju te odlazi u francuski AS Monaco. U "kne\xc5\xbeevinu" je Vieri oti\xc5\xa1ao prvenstveno iz razloga kao bi igrao redovito u klubu te da izbori mjesto na popisu reprezentativaca za Svjetsko prvenstvo u Njema\xc4\x8dkoj 2006. Na\xc5\xbealost, igraju\xc4\x87i za AS Monaco, Vieri je 2006. pretrpio te\xc5\xa1ku ozljedu, te je nakon opse\xc5\xbene operacije odba\xc4\x8dena mogu\xc4\x87nost da zaigra na svojem tre\xc4\x87em uzastopnom Svjetskom prvenstvu._NEWLINE_6. srpnja 2006. Vieri je sa Sampdorijom dogovorio potpisivanje jednogodi\xc5\xa1njeg ugovora. Me\xc4\x91utim, igra\xc4\x8d je kasnije odbio tu mogu\xc4\x87nost, te 29. kolovoza iste godine potpisuje za Atalantu Bergamo. Za Atalantu je Vieri ve\xc4\x87 igrao u sezoni 1995./96. dok je 10 godina nakon toga, Vieriju pono\xc4\x91en jednogodi\xc5\xa1nji ugovor s minimalnom mjese\xc4\x8dnom pla\xc4\x87om od 1500 eura. Unato\xc4\x8d toj \xc4\x8dinjenici, Vieri je u ugovoru potpisao klauzulu kojom mo\xc5\xbee zaraditi po 100.000 eura za svaki postignuti pogodak. Zbog toga je predsjednik kluba Ivan Ruggeri izjavio: "Ako stvari krenu dobro, Vieri \xc4\x87e me stajati 2 miljuna eura." Vieri je u klubu nastupio 7 puta (svih sedam puta kao zamjena) te je postigao 2 pogotka (uklju\xc4\x8duju\xc4\x87i gol s preko 40 metara protiv Sienne, koji je postigao okrenut golu le\xc4\x91ima)._NEWLINE_U lipnju 2007. Atalanta je javno obznanila da ne\xc4\x87e produ\xc5\xbeivati ugovor Vieriju, te nakon zavr\xc5\xa1etka postoje\xc4\x87eg ugovora s klubom, 30. lipnja 2007., Vieri potpisao jednogodi\xc5\xa1nji ugovor za Fiorentinu. Slu\xc5\xbebeno je predstavljen novinarima 21. srpnja 2007. Nakon du\xc5\xbee vremena, Vieri je ponovo igrao u Europi - u Ligi UEFA te je pove\xc4\x87ao broj nastupa u prvenstvu (26). Istekom tako\xc4\x91er jednogodi\xc5\xa1njeg ugovora, Vieri po tre\xc4\x87i puta odlazi u Atalantu Bergamo. 30. lipnja 2008. potpisuje jednogodi\xc5\xa1nji ugovor za klub. Nakon 9 nastupa za klub u prvenstvu, Vieri i Atalanta Bergamo sporazumno su raskinuli ugovor.\n_START_SECTION_\nIgra\xc4\x8dko umirovljenje\n_START_PARAGRAPH_\nVieri je svoje slu\xc5\xbebeno umirovljeneje proglasio 20. listopada 2009. Me\xc4\x91utim, tjedan dana nakon \xc5\xa1to je proglasio vlastito umirovljenje, Vieri je pregovarao s brazilskim klubom Botafogo-SP o nastupu za klub tijekom 2010. Ipak, Vieri je sukcesivno odbio tu mogu\xc4\x87nost te su pregovori propali. Tako\xc4\x91er, propali su i eventualni pregovori o \xc5\xa1estomjese\xc4\x8dnom ugovoru za portugalsku Boavistu._NEWLINE_Dne 2. travnja 2010. Vieri je optu\xc5\xbeio Inter za \xc5\xa1pijuniranje tijekom poznate "Calciopoli sezone", optu\xc5\xbeuju\xc4\x87i klupske djelatnike za laganje, te je medijima uputio apel na istragu kluba tijekom tog razdoblja. Bude li Inter Milan progla\xc5\xa1en krivim, Scudetto za sezonu 2005./06 osvojit \xc4\x87e AS Roma._NEWLINE_Vieri je u srpnju 2016. godine objavio kako se vra\xc4\x87a iz nogometne mirovine kako bi zaigrao za jedan kineski klub. Talijanac je na svom slu\xc5\xbebenom Instagram profilu objavio kako se vra\xc4\x87a nogometu.\n_START_SECTION_\nReprezentacija\n_START_PARAGRAPH_\nTijekom nastupa za mladu talijansku nogometnu reprezentaciju, Vieri je u 22 skupljena nastupa postigao 11 golova. Za U-21 sastav nastupao je u razdoblju od 1992. do 1996. godine. S mladom reprezentacijom osvojio je europsko prvenstvo za uzrast do 21. godine._NEWLINE_Za seniorsku talijansku reprezentaciju, Vieri je nastupao u razdoblju od 1997. do 2005., te je u 49 nastupa postigao 23 pogotka. Za Italiju je nastupao na Svjetskim prvenstvima u Francuskoj 98\' te Ju\xc5\xbenoj Koreji i Japanu 02\', te manje uspje\xc5\xa1nom EURU u Portugalu 04\'. Zbog ozljeda, propustio je EURO u Belgiji i Nizozemskoj 00\' i Svjetsko prvenstvo u Njema\xc4\x8dkoj 06\'. Vieri se op\xc4\x87enito smatra jednim od najve\xc4\x87ih talijanskih "\xc4\x8distih" napada\xc4\x8da u posljednje vrijeme, unato\xc4\x8d jakoj konkurenciji. Jedan je od naju\xc4\x8dinkovitijih talijanskih reprezentativnih napada\xc4\x8da na Svjetskim prvenstvim (5 pogodaka na Mundijalu u Francuskoj i 4 pogotka na Mundijalu u Ju\xc5\xbenoj Koreji i Japanu). \xc4\x8cak ga je i brazilska nogometna legenda Pel\xc3\xa9 u o\xc5\xbeujku 2004. stavio na vlastitu listu 125 najboljih \xc5\xbeivu\xc4\x87ih nogometa\xc5\xa1a._NEWLINE_Svoj prvi nastup za talijansku nogometnu reprezentaciju ostvario je tijekom sezone 1996./97 kada je igrao u Juventusu. Klju\xc4\x8dan je bio i njegov pogodak protiv Rusije u play-off kvalifikacijama za Mundijal u Francuskoj 98\'. Na samome prvenstvu u Francuskoj, Vieri je \xc4\x8dinio napada\xc4\x8dki dvojac s Robertom Baggiom. Golom protiv Norve\xc5\xa1ke u osmini finala, Vieri je Italiju plasirao u \xc4\x8detvrtfinale gdje je Italija pora\xc5\xbeena od Francuske na jedanaesterce._NEWLINE_EURO 2000. u Belgiji i Nizozemskoj, Vieri je propustio zbog ozljede u utakmici prvenstvenog doigravanja za 4. mjesto u prvenstvu protiv Parme. Ozljedio se nakon sudara s tada\xc5\xa1njim Parminim vratarom Gianluigijem Buffonom. Obojica su zbog te\xc5\xbeih ozljeda propustila Europsko prvenstvo. Upravo je Buffonova ozljeda najvi\xc5\xa1e "doprinjela" tada malo poznatom Francescu Toldu, koji se na natjecanju iskazao svojim obranama, posebice obranjenim jedanaestercima na odlu\xc4\x8duju\xc4\x87oj utakmici protiv Nizozemske._NEWLINE_Na Mundijalu u Ju\xc5\xbenoj Koreji i Japanu, Vieri je igrao sam u napadu, te je u \xc4\x8detiri utakmice postigao \xc4\x8detiri pogotka. Na tom prvenstvu posebice je bila kontroverzna utakmica Italije protiv Ju\xc5\xbene Koreje u osmini finala. Vieri je u njoj postigao vode\xc4\x87i pogodak za Italiju ve\xc4\x87 u 18. minuti, nakon kornera kojeg je izveo Francesco Totti. Ekvadorski sudac Javi Moreno na utakmici je sudio u korist Ju\xc5\xbene Koreje koja je izjedna\xc4\x8dila tri minute prije kraja utakmice. U produ\xc5\xbeetku, nakon su\xc4\x8deva crvenog kartona Italija ostaje s igra\xc4\x8dem manje, dok Ju\xc5\xbena Koreja posti\xc5\xbee zlatni gol i plasman u \xc4\x8detvrtfinale._NEWLINE_Na EURU u Portugalu, Bobo Vieri prvi puta nastupa za Italiju na Europskom prvenstvu. Na tom natjecanju Vieri je dobio \xc4\x8dast prvi puta nositi dres s brojem 9 (u odnosu na prija\xc5\xa1nja dva Mundijala na kojima je sudjelovao s brojem 21). Unato\xc4\x8d tome, Vieri nije postigao pogodak na tome natjecanju. I ovo natjecanje, kao i dvije godine ranije u Ju\xc5\xbenoj Koreji, talijaska nogometna javnost pamtit \xc4\x87e po kontroverznosti. Naime u posljednjoj utakmici u skupini, Italija je o prolazu u \xc4\x8detvrtfinale ovisila o utakmici Danska - \xc5\xa0vedska. Osim talijanske pobjede, Azurri su ovisili o pobjedi ili Danske ili \xc5\xa0vedske. Tako\xc4\x91er, bila je "prihvatljiva" i nerije\xc5\xa1ena utakmica ali samo se razultatima 0:0 i 1:1. Eventualni nerije\xc5\xa1eni rezultat od 2:2 ili 3:3 i sl., Italiju bi doveo do ispadanja ve\xc4\x87 u skupini. Mediji su ve\xc4\x87 pisali o eventualnoj "skandinavskoj uroti" koja se dogodila. Utakmica je zavr\xc5\xa1ena rezultatom 2:2 te je Italija, u odnosu na prija\xc5\xa1nji EURO gdje je stigla do finala, ovdje ispala ve\xc4\x87 na samom po\xc4\x8detku. Zanimljivo je napomenuti, da se ovakav ishod mogao o\xc4\x8dekivati, budu\xc4\x87i da je prije odigravanja utakmice prikazan navija\xc4\x8dki transparent na kojem je pisalo "2:2 and spagetti go home" (eng. 2:2 i \xc5\xa1pageti, odnosno talijani, idu ku\xc4\x87i).._NEWLINE_Svoje potencijalno tre\xc4\x87e Svjetsko prvenstvo u Njema\xc4\x8dkoj i osvajanje naslova svjetskog prvaka, Christian Vieri je propustio zbog ozljede. Tada je igrao za AS Monaco, te je na prvenstvenoj utakmici Ligue 1 prvenstva protiv PSG-a, 26. o\xc5\xbeujka 2006. te\xc5\xa1ko ozlijedio meniskus koljena. Tada\xc5\xa1nji talijanski izbornik, Marcello Lippi, izjavio je da bi najvjerojatnije pozvao Vierija u reprezentaciju da nije bilo te "nesretne" ozljede, ali da ne bi igrao u po\xc4\x8detnih 11.'